50 Jaar gelede in Die Oosterlig| 20 Oktober 1971 | Netwerk24
50 Jaar gelede in Die Oosterlig| 20 Oktober 1971
Voorbladfoto-byskrif: Die meisies van die Burgerlike Beskermingskollege op George is hier! Hulle het vandag uit Grahamstad, waar hulle gisteraand 'n konsert vir lede van die Weermag en die mense van die stad gehou het, aangekom. Vanaand om 6.25 voer hulle 'n vlagstrykingseremonie op die Westbourne-atletiekbaan uit. Mense wat die seremonie en die atletiekbyeenkoms daarna wil bywoon, moet hul sitplekke om 6.20 inneem. Van die meisies sal ook aan die ope atletiekbyeenkoms deelneem en drie van hulle het Suidwestelike Distrikte al op die atletiekbaan verteenwoordig. Hier is die meisies, kort na hul aankoms in Port Elizabeth, by 'n militêre voertuig, wat hulle self bestuur en in stand hou, afgeneem.
Skoonheid na Londen: Die Mej. Afrika-Suid-wedstryd wat reeds drie keer afgelas is, gaan voort. "Ek is oortuig daarvan dat die dreigemente oor die veiligheid van die deelneemsters net 'n klug was en daarom het ons besluit om tog 'n nie-blanke Mej. Afrika-Suid na die wêreldbyeenkoms in Londen te stuur," het die organiseerder mnr. Harry Solarsh, aan Die Oosterlig gesê. Die wedstryd is reeds drie keer deur mnr. Solarsh afgelas.
Clay pleit: LONDEN. – Mohammed Ali, alias Cassius Clay, grootpraatkampioen en gewese swaargewig-bokskampioen van die wêreld, het vandeesweek hier 'n vurige pleidooi vir rasseskeiding gelewer. "Engeland vir die Engelse, China vir die Chinese en die swart state vir die swartes," het hy voor sowat 1 000 studente van die London School of Economics gesê onder uitroepe van "onsin" en "apartheid".